Bənzər (Aşıq Ömər)
Bu qarşıdan gələn dilbər 
Boyu sərvi dala bənzər.
Yanında bir qızla belə 
Qönçə açmış gülə bənzər.

Gəlinin gözləri məndə,
Qız cəfalar etməz dosta. 
Gəlin şərbət kimi tasda,
Qız tabaqda bala bənzər.

Gəlin qıza bulur suçu.
Qızın gəlinə yetər gücü. 
Gəlinin əbrişim saçı,
Qızın sırma telə bənzər.

Daşlar olsun yapınızda. 
Mişgi-ənbər qoxunuzda. 
Aşıq Ömər qapınızda, 
Bir azadsız qula bənzər.
Gəraylılar